กระหน่ำให้กู้สินเชื่อบ้าน
กสิกรไทย เผยสินเชื่อบ้านปีนี้แข่งขันสูง ไตรมาส 2 จะเห็นโปรโมชั่นดอกเบี้ย 0% กลับมา
21 มี.ค. 2559

กสิกรไทย เผยสินเชื่อบ้านปีนี้แข่งขันสูง ไตรมาส 2 จะเห็นโปรโมชั่นดอกเบี้ย 0% กลับมา
นายบุนชาน กุลวทัญญู ผู้ช่วยกรรมการผู้จัดการ ธนาคารกสิกรไทย เปิดเผยว่า แนวโน้มตลาดสินเชื่อบ้านปีนี้ค่อนข้างแข่งขันดุเดือด โดยเฉพาะในโครงการของผู้พัฒนาโครงการอสังหาริมทรัพย์รายใหญ่ที่ร่วมมือกับธนาคารพันธมิตรสนับสนุนสินเชื่อดอกเบี้ย 0% บ้างแล้ว ขณะที่ก่อนหน้านี้ธนาคารพาณิชย์ที่ยังลังเลจัดแคมเปญ 0% เริ่มตัดสินใจออกแคมเปญของตัวเองเพื่อจูงใจลูกค้า ซึ่งคาดว่าจะเริ่มเห็นในช่วงเดือน พ.ค.นี้
ปัจจัยที่ทำให้การแข่งขันสินเชื่อรุนแรง มีทั้งส่วนของผู้ทำโครงการต้องการยอดขาย รวมทั้งธนาคารพาณิชย์ที่ต้องการช่วงชิงลูกค้าให้เลือกใช้บริการสินเชื่อของตัวเอง ส่งผลให้ดอกเบี้ยสินเชื่อบ้านเฉลี่ย 3 ปี ในโครงการของดีเวลอปเปอร์รายใหญ่ลดลง จากปกติ 3.8-3.9% เหลือประมาณ 3.6% เทียบกับดอกเบี้ยสินเชื่อบ้านโครงการปกติเฉลี่ย 3 ปี อยู่ที่ 4-5%
สำหรับธนาคารกสิกรไทยกำลังอยู่ระหว่างศึกษารูปแบบดอกเบี้ยที่เหมาะสม เพราะการเล่นตลาด 0% ต้องเล่นให้ถูกกลุ่ม ไม่เช่นนั้นอาจจะมีการรีไฟแนนซ์ออกไม่เกิดประโยชน์ เบื้องต้นมองกลุ่มลูกค้าปัจจุบันที่มีธุรกรรมผ่านธนาคารเพื่อเป็นสิทธิประโยชน์ให้ลูกค้า โดยระยะเวลาคิดดอกเบี้ย 0% กี่เดือนนั้น ขึ้นอยู่กับหลายเหตุผล เช่น โครงการและวงเงิน จากนั้นจะคิดเป็นขั้นบันได
นายบุนชาน กล่าวว่า ปีนี้ตั้งเป้าสินเชื่อบ้านปล่อยใหม่ 5 หมื่นล้านบาท ซึ่งจะทำให้ยอดคงค้างเติบโต 6.5% ไปอยู่ที่ 2.5 แสนล้านบาท ใกล้เคียงตลาดที่คาดว่าจะเติบโต 6% ชะลอลงจากปกติโตเฉลี่ย 8-10% เนื่องจากภาวะเศรษฐกิจและหนี้ครัวเรือน แต่ปัจจัยเกื้อหนุนสินเชื่อบ้านคือมาตรการลดค่าโอนและจดจำนองที่มีผลถึง 28 เม.ย. ที่จะมีการเร่งโอนหนาแน่น
อย่างไรก็ดี กลยุทธ์การเติบโตจะเจาะกลุ่มลูกค้าเป้าหมายที่มีกำลังซื้อทั้งใน กทม. และต่างจังหวัดในพื้นที่ที่มีศักยภาพ เน้นโครงการที่มีแบรนด์น่าเชื่อถือ ควบคู่กับแคมเปญสินเชื่อที่ยืดหยุ่นตามความต้องการชำระหนี้ของลูกค้า พร้อมกระบวนการอนุมัติที่รู้ผลรวดเร็ว แต่ยังคงเกณฑ์คัดกรองสินเชื่อเหมือนเดิม เพื่อควบคุมหนี้ที่ไม่ก่อให้เกิดรายได้ (เอ็นพีแอล) ไว้ที่ 2.6% อัตราอนุมัติสินเชื่อบ้านเฉลี่ยอยู่ที่ 50%